
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	                                    Bucureşti, 16 iunie 2015

                                    Pl-x 403/2015


AVIZ

asupra

propunerii legislative pentru modificarea şi completarea Legii Educaţiei Naţionale nr.1/2011
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii Educaţiei Naţionale nr.1/2011, trimisă cu adresa nr. Pl-x 403 din 2 iunie 2015, înregistrată cu nr.4c-11/742 din 3 iunie 2015.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat..

Propunerea legislativă are ca obiect de reglementare modificarea art.11 din Legea educaţiei naţionale nr.1/2011, cu modificările şi completările ulterioare, în vederea asigurării accesului la învăţământ în limba română pentru românii care trăiesc în străinătate. Se doreşte înfiinţarea Institutului pentru învăţământul românesc din străinătate, organ de specialitate, cu personalitate juridică, în subordinea Ministerului Educaţiei şi Cercetării Ştiinţifice, fiind propusă spre abrogare Hotărârea Guvernului nr.34/1999 privind înfiinţarea Institutului Limbii Române, cu modificările şi completările ulterioare.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din data de 16 iunie 2015.

Membrii Comisiei au examinat propunerea legislativă supusă avizării, expunerea de motive, avizul nefavorabil al Consiliului Economic şi Social, transmis prin adresa cu nr.1320 din 21 mai 2015 şi avizul favorabil cu observaţii şi propuneri al Consiliului Legislativ, transmis cu adresa nr. 543 din 28 mai 2015.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative.
Competenţa de legiferare în domeniul înfiinţării Institutului pentru învăţământul românesc din străinătate, ca organ de specialitate, cu personalitate juridică, în subordinea Ministerului Educaţiei şi Cercetării Ştiinţifice se face cu respectarea dispoziţiilor art.117 alin.(2) din Constituţia României, republicată, care consacră dreptul Guvernului şi al ministerelor de a înfiinţa organe de specialitate în subordinea lor, numai dacă legea le recunoaşte această competenţă şi cu avizul Curţii de Conturi. 
În raport de obiectul şi conţinutul reglementării, propunerea legislativă face parte din categoria legilor organice.
                
    VICEPREŞEDINTE,                          
                        SECRETAR,

                      CIPRIAN NICOLAE NICA                                    GABRIEL ANDRONACHE

Întocmit - Consilier parlamentar,




Avizat – Şef serviciu,

                 
    Rodica Penescu






  Ciprian Bucur

